CIMBT บวกกว่า 6% ลุ้นสินเชื่อบ้านปีนี้โตโดดเด่น-รุกตลาดบ้านมือสอง
CIMBT บวกกว่า 6% ลุ้นสินเชื่อบ้านปีนี้โตโดดเด่น-รุกตลาดบ้านมือสอง ล่าสุด ณ เวลา 11.39 น. ราคาอยู่ที่ 1.39 บาท บวก 0.08 บาท หรือ 6.11% สูงสุดที่ 1.45 บาท ต่ำสุดที่ 1.31 บาท มูลค่าซื้อขายที่ 53.26 ล้านบาท 
14 ก.พ. 2560

ผู้สื่อข่าวรายงานว่า ราคาหุ้นธนาคาร ซีไอเอ็มบี ไทย จำกัด (มหาชน) หรือ CIMBT ณ เวลา 11.39 น. ราคาอยู่ที่ 1.39 บาท บวก 0.08 บาท หรือ 6.11% สูงสุดที่ 1.45 บาท ต่ำสุดที่ 1.31 บาท มูลค่าซื้อขายที่ 53.26 ล้านบาท 

นางสาวอรอนงค์ อุดมก้านตรง ผู้ช่วยกรรมการผู้จัดการใหญ่ ผลิตภัณฑ์สินเชื่อรายย่อย สายธุรกิจรายย่อย ธนาคาร ซีไอเอ็มบี ไทย จำกัด (มหาชน) หรือ CIMBT เปิดเผยว่า ตลาดที่อยู่อาศัยในปีนี้มีแนวโน้มเติบโตได้อย่างต่อเนื่อง ทั้งบ้านใหม่และบ้านมือสอง โดยคาดว่าสินเชื่อบ้านทั้งระบบในปีนี้จะอยู่ที่ 5.6 แสนล้านบาท โดยธนาคารได้ตั้งเป้าสินเชื่อบ้านของธนาคารในปีนี้เติบโตเกินกว่า 5% หรือมีการขยายตัวของสินเชื่อบ้านใหม่อยู่ที่ 1.5 หมื่นล้านบาท แบ่งเป็นสินเชื่อบ้านใหม่และบ้านมือสอง 1.2 หมื่นลินบาท และสินเชื่อรีไฟแนนซ์ 3 พันล้านบาท
โดยกลยุทธ์ในปีนี้ธนาคารจะเน้นการบุกตลาดสินเชื่อบ้านมือสอง ซึ่งที่ผ่านมาหาผู้ปล่อยกู้ได้ยากและอัตราดอกเบี้ยค่อนข้างแพง แต่ธนาคารจะเข้ามารุกในตลาดนี้ เพราะเห็นความต้องการในการอยู่อาศัยจริงๆ และอยากสนับสนุนให้ผู้ที่อยากมีบ้าน และมีกำลังความสามารถในการผ่อนได้ทำฝันให้เป็นจริง ขณะเดียวกันยังคงเดินหน้าปล่อยกู้ตลาดบ้านใหม่ที่ธนาคารต่างๆแข่งขันนำเสนอสินเชื่ออยู่แล้ว วัตถุประสงค์หลัก คือ การเข้ามาสนับสนุนทางการเงินให้แก่ผู้ที่อยากมีบ้าน
อีกทั้งบริษัทยังมีการนำเสนอโปรโมชั่นสินเชื่อของธนาคาร ซีไอเอ็มบี ไทย ประกอบดิวยสินเชื่อบ้าน Home Loan 4U สำหรับสินเชื่อบ้านใหม่และสินเชื่อบ้านมือสอง รวมถึงคอนโดมิเนียมจากทุกโครงการ ดอกเบี้ยพิเศษ 0.99% นาน 12 เดือน หรือดอกเบี้ยเริ่มต้นที่ 3.33% สำหรับพนักงานประจำที่มีรายได้ 30,000 บาทขึ้นไป หลังจากนั้น MRR-1.75% ตลอดอายุสัญญา และสินเชื่อบ้าน Home Loan 4U สำหรับลูกค้าที่ต้องการรีไฟแนนซ์บ้านกับธนาคาร ดอกเบี้ยเฉลี่ย 3 ปีแรก 3.49% หลังจากนั้น MRR-2.25% ตลอดอายุสัญญา
นอกจากนี้ธนาคารยังมุ่งเน้นการทำการตลาดแบบ Online Marketing ผ่านช่องทางโซเชียลมีเดียมากขึ้น ทั้ง Line และ Facebook รวมถึงเว็บไซท์ของธนาคาร เพื่อรองรับผู้บริโภคยุคใหม่ที่นิยมการหาข้อมูลด้วยตัวเองมากขึ้นเพื่อเสาะหาต้นทุนที่ดีกว่า โดยได้ปรับกระบวนการให้สามารถติดต่อลูกค้าได้ใน 1 วัน